ອຄ ຈັດຝຶກອົບຮົມການເປັນຕະຫຼາດ ແລະ ຖານການຜະລິດໜຶ່ງດຽວຂອງອາຊຽນ
ກະຊວງອຸດສາຫະກຳ ແລະ ການຄ້າ ( ອຄ ) ໄດ້ຈັດຝືກອົບຮົມ ພາຍໃຕ້ຫົວຂໍ້ການເປັນຕະຫຼາດ ແລະ ຖານການຜະລິດດຽວ ໃຫ້ບັນດາພະນັກງານຂອງກະຊວງ ແລະ ອົງການທີ່ກ່ຽວຂ້ອງ ລະຫວ່າງວັນທີ 8 – 12 ກຸມພາ ຜ່ານມາ ທີ່ໂຮງແຮມດອນຈັນພາເລດ ພາຍໃຕ້ການເປັນປະທານຂອງ ທ່ານ ໄຊຊະນະ ໄຊຍະກອນ ຮອງຫົວໜ້ານະໂຍບາຍກົມການຄ້າຕ່າງປະເທດ, ກະຊວງ ອຄ, ທ່ານ Hartmut JANUS ຫົວໜ້າໂຄງການ GIZ ພ້ອມດ້ວຍບັນດາພະນັກງານທີ່ມາຈາກພາກລັດ ແລະ ພາກທຸລະກິດເຂົ້າຮ່ວມ.
ເພື່ອເຮັດໃຫ້ພະນັກງານຂະແໜງການທີ່ກ່ຽວຂ້ອງຂອງລາວມີຄວາມຮູ້ອັນເລິກເຊິ່ງກ່ຽວກັບປະຊາຄົມເສດຖະກິດອາຊຽນ. ສະນັ້ນ, ກົມນະໂຍບາຍການຕ່າງປະເທດ ກະຊວງ ອຄ ຮ່ວມກັບໂຄງການເຊື່ອມໂຍງເສດຖະກິດອາຊຽນຂອງ ສປປ ລາວ, ຈຶ່ງຈັດງານສໍາມະນາດັ່ງກ່າວ ເປັນເວລາ 5 ວັນ.
ທ່ານ ໄຊຊະນະ ໄຊຍະກອນ ກ່າວວ່າ: ປະຊາຄົມອາຊຽນແມ່ນໄດ້ສ້າງຕັ້ງຂຶ້ນໃນທ້າຍປີ 2015 ແລະ ໃນນີ້, ສປປ ລາວ ແມ່ນໄດ້ກາຍເປັນສ່ວນໜຶ່ງໃນການເຊື່ອມໂຍງຕະຫຼາດພາກພື້ນ ເຊິ່ງມີຈຳນວນຜູ້ບໍລິໂພກທັງໝົດ 625 ລ້ານຄົນ ແລະ ມີຍອດຜະລິດຕະພັນພາຍໃນລວມທັງໝົດ 2.6 ພັນລ້ານໂດລາສະຫະລັດ ໃນປີ 2014. ໃນປີທຳອິດຂອງການເຂົ້າຮ່ວມເປັນປະຊາຄົມເສດຖະກິດອາຊຽນ, ສປປ ລາວ ແມ່ນໄດ້ຮັບໜ້າທີ່ເປັນປະທານອາຊຽນ. ສະນັ້ນ, ຕະຫຼອດປີ 2016 ນີ້ໜ່ວຍງານພາກລັດຂອງ ສປປ ລາວ ແມ່ນຈະຕ້ອງໄດ້ສືບຕໍ່ປະເຊີນກັບວຽກງານອາຊຽນ ໂດຍສະເພາະວຽກງານການເຂົ້າຮ່ວມປະຊາຄົມເສດຖະກິດອາຊຽນ, ມາດຕະການທີ່ຍັງຄົງຄ້າງແມ່ນຕ້ອງໄດ້ມີການຈັດຕັ້ງປະຕິບັດ ແລະ ໄດ້ຕິດພັນກັບບັນດາກະຊວງທີ່ກ່ຽວຂ້ອງ. ນອກຈາກນີ້, ສປປ ລາວ ຍັງໄດ້ເປັນເຈົ້າພາບຈັດກອງປະຊຸມຂະແໜງການ ແລະ ລະຫວ່າງຂະແໜງການ, ປະກອບມີກອງປະຊຸມສຸດຍອດອາຊຽນ ເຊິ່ງແມ່ນກອງປະຊຸມລະດັບສູງກ່ຽວກັບອາຊຽນຂອງລັດຖະບານ ສປປ ລາວ. ບໍ່ພຽງແຕ່ເທົ່ານີ້, ຈຸດສຳຄັນຂອງການເຊື່ອມໂຍງແມ່ນພາກທຸລະກິດໂດຍການພົບປະກັບບັນດານັກທຸລະກິດ ແລະ ຜູ້ຈັດການຈາກປະເທດສະມາຊິກອາຊຽນທີ່ສະໜອງໂອກາດໃນການເຊື່ອມໂຍງ ແລະ ການຕິດຕໍ່ພົວພັນກັບບັນດານັກທຸລະກິດໃໝ່, ສິ່ງສຳຄັນທີ່ສຸດແມ່ນການຮອງຮັບແຜນແມ່ນບົດປະຊາຄົມເສດຖະກິດອາຊຽນ 2025 ເຊິ່ງຈະມີການແປ ແລະ ຈັດພິມໃຫ້ກັບພາກລັດ ແລະ ພາກທຸລະກິດເພື່ອເປັນຂໍ້ມູນໃນການຈັດຕັ້ງປະຕິບັດວຽກງານດັ່ງກ່າວໃຫ້ມີປະສິດທິພາບຕາມຄາດໝາຍທີ່ກຳນົດໄວ້.
ດັ່ງນັ້ນ, ການຈັດຝຶກອົບຮົມໃນຄັ້ງນີ້ ແມ່ນມີຄວາມໝາຍຄວາມສຳຄັນໃນການສ້າງຄວາມເຂົ້າໃຈໃຫ້ແກ່ພາກລັດ ແລະ ພາກທຸລະກິດຂອງລາວໃນການເຊື່ອມໂຍງເສດຖະກິດອາຊຽນ.
[ ຂ່າວ: ສັນຕິ; ຮູບ: ສຸກສະຫວັນ ]